Finans forklarer: Knap 17.000 danskere tjener over to mio. kr. om året, mens 800.000 har en årlig indkomst under 125.000 kr. Men hvor mange ligger i samme indkomstgruppe som dig?

Rasmus Lindkvist Bendtsen, f. 1986, er politisk-økonomisk journalist på Finans. Rasmus kommer fra Danmarks Medie- og Journalisthøjskole i Aarhus, hvor det undervejs også blev til et semester på Cardiff University i Wales. Rasmus tilbragte sin praktiktid på dagbladet Børsen, hvor han primært sad på avisens finans- og Christiansborg-redaktion. På Finans skal han være med til at dække det økonomiske og erhvervspolitiske område. Privat er han glad for styrketræning, Bruce Springsteen og Brøndby IF.

Regeringens skattereform, der blev præsenteret i sidste uge, har endnu en gang sat fokus på de lavt- og højtlønnede grupper i samfundet.

Men hvordan fordeler danskerne sig egentlig, hvis man deler dem op i indkomstgrupper?

Ifølge nye tal fra Danmarks Statistik havde knap 17.000 danskere en samlet indkomst på over to mio. kr. før skat i 2016. Af dem er 85 pct. mænd og 15 pct. kvinder.

Med i den samlede indkomst er indregnet erhvervsindkomst, offentlige overførsler, private pensioner, formueindkomst samt anden personlig indkomst.

63.000 danskere tjener mellem én og to mio. kr. om året før skat.

Langt den største indkomstgruppe er de danskere, der har en årlig indkomst på mellem 300.000 kr. og 499.000 kr. før skat. Her befinder 1.423.000 personer sig.

Med 1.045.000 personer følger gruppen, der tjener mellem 200.000 kr. og 299.000 kr. om året. Knap 800.000 danskere har en årlig indkomst på under 125.000 kr.